La segona volta de participació popular ha rebut més de 18.000 vots d'usuaris únics, un 10% més que l'any passat
El Grup Enderrock ha presentat en roda de premsa els XXII Premis de la Musica Catalana, que tindran lloc el dijous 5 de març a l'Auditori de Girona i que compten amb el suport de l'ICEC.
La gala, que comptarà amb una desena d'actuacions, es podrà veure en directe gràcies a una coproducció entre la Xarxa i Televisió de Catalunya.
El director editorial del Grup Enderrock, Lluís Gendrau, ha destacat la presència en un 40% dels nominats femenins i de grups mixtes, un increment important respecte la passada edició.
Per la seva part, el director de l'ICEC, Miquel Curanta, ha dit que "aquests premis posen cara als artistes que sonen a les diferents emisores de ràdio i que permeten fer aflorar el talent musical".
Curanta també ha afegit que "ens manquen finestres, espais i capacitat per anar a veure els nous artistes emergents.
Són ells qui en un futur obtindran el major reconeixement del públic, però si no tenen espais on donar-se a conèixer els serà més complicat".
El director ha manifestat que "vull arribar a un acord amb el sector i els mitjans de comunicació perquè aquests artistes tinguin més presència", confirmant que des de l'ICEC es treballarà per aconseguir aquesta fita.
A més també ha manifestat que "per aquest 2020 el recursos destinats a la música incrementarran un 22%; i si hi afegim les eines de finançament, aquest serà d'un 34%".
Oques Grasses, amb cinc nominacions, lidera el rànquing de finalistes dels Premis Enderrock 2020 per votació popular, seguit de Ginestà, Miki Núñez i Rosalia amb tres.
Aquest és el resultat de la segona volta de votació que ha rebut més de 18.000 vots d'usuaris únics -un deu per cent més que en l'anterior edició.
En la roda de premsa també s'ha donat a conèixer el premi Joan Trayter que homenatja al desaparegut enginyer de so i s'atorga al al millor productor i arranjador musical, en aquesta ocasió atorgat al músic David Rosell, responsable del so de Txarango, Buhos i Itaca Band.
Entre les darreres produccions destaca Junteu-vos (Halley Records, 2019) d' El Diluvi, La lengua de los pájaros (Halley Records, 2019) d' Itaca Band i L'ull de la tempesta (Música Global, 2019) de Porto Bello.
Per la seva banda, el Premi Xesco Boix al millor disc per a públic familiar ha recaigut en la seva segona edició a 2PrincesesBarbudes pel seu treball La bona vida (CK Music, 2019).
El premi s'ha deliberat amb els vots de professionals i periodistes vinculats al Servei Educatiu de L'Auditori, la revista Cavall Fort, el suplement Ara Criatures, el programa iCat Kids i la revista Enderrock.
Reconeixement a la indústria musical catalana
Cada any, els Premis Enderrock reconeixen entitats, empreses, discogràfiques i festivals en els seus respectius aniversaris, per la seva trajectòria i contribució a fer de l'escena catalana reflex d'una indústria rica i dinàmica.
En la roda de premsa s'han fet públics els guardons del 2020, que enguany recauen en els segells discogràfics Gandula i Kasba Music; L'Auditori i el Liceu com a equipaments musicals; les sales Cafè Slavia i Jazzman; el programa de Catalunya Ràdio 'Mans'; el festival Guitar BCN; l'empresa promotora Alter Sinergies i la plataforma cultural Lapsus.